CELEX: 32020D0737
Language: sk
Date: 2020-05-27 00:00:00
Title: Vykonávacie rozhodnutie Komisie (EÚ) 2020/737 z 27. mája 2020 o uplatniteľnosti článku 34 smernice Európskeho parlamentu a Rady 2014/25/EÚ v prípade zákaziek na činnosti súvisiace s poskytovaním niektorých poštových služieb v Dánsku [oznámené pod číslom C(2020) 3335] (Iba dánske znenie je autentické) (Text s významom pre EHP)

3.6.2020   
               
               
                  SK
               
               
                  Úradný vestník Európskej únie
               
               
                  L 172/23
               
            
         VYKONÁVACIE ROZHODNUTIE KOMISIE (EÚ) 2020/737
         z 27. mája 2020
         o uplatniteľnosti článku 34 smernice Európskeho parlamentu a Rady 2014/25/EÚ v prípade zákaziek na činnosti súvisiace s poskytovaním niektorých poštových služieb v Dánsku
         
            
               [oznámené pod číslom C(2020) 3335]
            
         
         (Iba dánske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/25/EÚ z 26. februára 2014 o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a o zrušení smernice 2004/17/ES (1), a najmä na jej článok 35 ods. 3,
         po konzultácii s Poradným výborom pre verejné obstarávanie,
         keďže:
         1.   SKUTKOVÉ OKOLNOSTI
         
         
                     (1)
                  
                  
                     Dánsko (ďalej len „žiadateľ“) predložilo 19. decembra 2019 Komisii elektronickou poštou žiadosť podľa článku 35 ods. 1 smernice 2014/25/EÚ (ďalej len „žiadosť“). Žiadosť je v súlade s článkom 1 ods. 1 vykonávacieho rozhodnutia Komisie (EÚ) 2016/1804 (2).
                  
               
                     (2)
                  
                  
                     Žiadosť sa týka určitých poštových služieb v Dánsku. Dotknuté služby sú v žiadosti opísané takto:
                     
                                 a)
                              
                              
                                 služby vnútroštátneho doručovania balíkov medzi podnikom a koncovým zákazníkom (B2C) – štandardné doručovanie balíkov zasielaných z podniku s dodávateľskou zmluvou v Dánsku koncovému zákazníkovi (od dverí k dverám alebo do zberného miesta v Dánsku);
                              
                           
                                 b)
                              
                              
                                 služby medzinárodného doručovania balíkov medzi podnikom a koncovým zákazníkom (B2C):
                                 
                                             —
                                          
                                          
                                             štandardné doručovanie balíkov zasielaných z podniku s dodávateľskou zmluvou v Dánsku koncovému zákazníkovi mimo Dánska (od dverí k dverám alebo do zberného miesta),
                                          
                                       
                                             —
                                          
                                          
                                             štandardné doručovanie balíkov zasielaných z medzinárodného podniku koncovému zákazníkovi v Dánsku (od dverí k dverám alebo do zberného miesta v Dánsku).
                                          
                                       
                           
               
                     (3)
                  
                  
                     Dánsky úrad pre hospodársku súťaž a ochranu spotrebiteľa (ďalej len „DCAA“), ktorý je nezávislým subjektom dánskeho ministerstva priemyslu, obchodu a finančných záležitostí, predložil žiadosť v mene Dánska. Žiadosť iniciovala spoločnosť PostNord (3), ktorá je jediným subjektom pôsobiacim v odvetví poštových služieb v Dánsku, ktorý podlieha pravidlám verejného obstarávania.
                  
               
                     (4)
                  
                  
                     K žiadosti bolo pripojené odôvodnené a podložené stanovisko DCAA. DCAA, ktorý je orgánom príslušným vo vzťahu k dotknutým činnostiam, podrobne analyzoval podmienky uplatniteľnosti článku 34 ods. 1 smernice 2014/25/EÚ na dotknuté činnosti v súlade s odsekmi 2 a 3 článku 34 tejto smernice. Pozícia DCAA bola založená na dotazníku pre skutočných účastníkov trhu, ako aj potenciálnych konkurentov na dánskych trhoch so štandardnými službami vnútroštátneho a medzinárodného doručovania balíkov medzi podnikom a koncovým zákazníkom.
                  
               
                     (5)
                  
                  
                     Komisia si 3. februára 2020 vyžiadala od žiadateľa dodatočné informácie. Odpoveď žiadateľa bola doručená 10. februára 2020. Žiadateľ predložil 16. marca 2020 ďalšie informácie o stave hospodárskej súťaže na trhu so službami medzinárodného doručovania balíkov B2C.
                  
               
                     (6)
                  
                  
                     V súlade s bodom 1 písm. a) prílohy IV k smernici 2014/25/EÚ sa vykonávacie akty uvedené v článku 35 tejto smernice majú prijať do 90 pracovných dní, ak možno na základe článku 34 ods. 3 prvého pododseku smernice 2014/25/EÚ predpokladať voľný prístup na daný trh. V súlade s bodom 1 tretím odsekom prílohy IV k smernici 2014/25/EÚ sa lehota na prijatie vykonávacích aktov začne v prvý pracovný deň nasledujúci po dni, keď Komisia dostane žiadosť uvedenú v článku 35 ods. 1 tejto smernice, alebo v prípade neúplnosti informácií poskytnutých so žiadosťou v pracovný deň nasledujúci po doručení úplných informácií. Pôvodná lehota teda uplynula 11. mája 2020 (4). Komisia túto lehotu predĺžila so súhlasom žiadateľa do 29. mája 2020.
                  
               2.   PRÁVNY RÁMEC
         
         
                     (7)
                  
                  
                     Smernica 2014/25/EÚ sa uplatňuje na zadávanie zákaziek na vykonávanie činností súvisiacich s poskytovaním poštových služieb, pokiaľ na túto činnosť nie je udelená výnimka podľa článku 34 tejto smernice.
                  
               
                     (8)
                  
                  
                     Podľa smernice 2014/25/EÚ zákazky, ktorých cieľom je umožniť vykonávanie jednej z činností, na ktoré sa vzťahuje smernica 2014/25/EÚ, nepodliehajú tejto smernici, ak je táto činnosť v členskom štáte, v ktorom sa vykonáva, priamo vystavená hospodárskej súťaži na trhoch, na ktoré je neobmedzený prístup. Priame vystavenie hospodárskej súťaži sa posudzuje na základe objektívnych kritérií, ktoré môžu zahŕňať vlastnosti príslušných výrobkov alebo služieb, existenciu alternatívnych výrobkov alebo služieb považovaných za nahraditeľné na strane ponuky alebo dopytu, ceny a prítomnosť viac ako jedného dodávateľa výrobkov alebo poskytovateľa príslušných služieb.
                  
               3.   POSÚDENIE
         
         3.1.   Neobmedzený prístup na trh
         
         
                     (9)
                  
                  
                     Prístup na trh sa považuje za neobmedzený, ak príslušný členský štát vykonal a uplatnil príslušné právne predpisy Únie, ktorými sa otvára dané odvetvie alebo jeho časť hospodárskej súťaži. Tieto právne predpisy sú uvedené v prílohe III k smernici 2014/25/EÚ, v ktorej sa v prípade odvetvia poštových služieb odkazuje na smernicu Európskeho parlamentu a Rady 97/67/ES (5).
                  
               
                     (10)
                  
                  
                     Ako potvrdil žiadateľ (6), a na základe informácií, ktoré má Komisia k dispozícii, Dánsko transponovalo (7) a uplatňuje smernicu 97/67/ES. Prístup na príslušný trh sa preto považuje za neobmedzený v súlade s článkom 34 ods. 3 smernice 2014/25/EÚ.
                  
               3.2.   Priame vystavenie hospodárskej súťaži
         
         
                     (11)
                  
                  
                     Priame vystavenie hospodárskej súťaži by sa malo posudzovať na základe rôznych ukazovateľov, z ktorých žiaden nie je sám osebe rozhodujúci. Pokiaľ ide o trhy, na ktoré sa vzťahuje toto rozhodnutie, podiel hlavných účastníkov na danom trhu predstavuje jedno z kritérií, ktoré by sa mali zohľadniť. Keďže podmienky pre jednotlivé činnosti, na ktoré sa vzťahuje žiadosť, sa líšia, pri skúmaní situácie v oblasti hospodárskej súťaže by sa mali zohľadňovať rozdielne pomery na príslušných trhoch.
                  
               
                     (12)
                  
                  
                     Týmto rozhodnutím nie je dotknuté uplatňovanie pravidiel hospodárskej súťaže ani iné oblasti práva Únie. Najmä pokiaľ ide o kritériá a metódy používané na posúdenie priameho vystavenia hospodárskej súťaži podľa článku 34 smernice 2014/25/EÚ, nemusia sa nevyhnutne zhodovať s kritériami a metódami používanými na vykonanie posúdenia podľa článku 101 alebo 102 Zmluvy o fungovaní Európskej únie alebo podľa nariadenia Rady (ES) č. 139/2004 (8), ako to potvrdil Všeobecný súd (9).
                  
               
                     (13)
                  
                  
                     Cieľom tohto rozhodnutia je stanoviť, či sú činnosti, na ktoré sa vzťahuje žiadosť, vystavené úrovni hospodárskej súťaže na trhoch, na ktoré nie je obmedzený prístup v zmysle článku 34 smernice 2014/25/EÚ, ktorou sa zaručí, že aj v prípade neexistencie disciplíny vyplývajúcej z podrobných pravidiel obstarávania stanovených v smernici 2014/25/EÚ sa obstarávanie na účely vykonávania činností, na ktoré sa vzťahuje žiadosť, bude vykonávať transparentným, nediskriminačným spôsobom založeným na kritériách, ktoré kupujúcim umožnia nájsť riešenie, ktoré bude celkove ekonomicky najvýhodnejšie.
                  
               
                     (14)
                  
                  
                     V tejto súvislosti je dôležité poznamenať, že nie všetci účastníci príslušných trhov podliehajú pravidlám verejného obstarávania. Na trhoch, na ktoré sa vzťahuje táto žiadosť, je obstarávateľom v zmysle článku 4 ods. 1 smernice 2014/25/EÚ len PostNord, a preto podlieha pravidlám verejného obstarávania. Spoločnosti, ktoré nepodliehajú týmto pravidlám, by pri pôsobení na týchto trhoch mali mať za normálnych okolností možnosť vyvíjať konkurenčný tlak na účastníkov trhu, ktorí podliehajú pravidlám verejného obstarávania.
                  
               3.3.   Vymedzenie relevantného produktového trhu
         
         
                     (15)
                  
                  
                     Komisia v predchádzajúcich rozhodnutiach (10) dospela k záveru, že trh so službami doručovania balíkov možno rozdeliť na expresné a štandardné (označované aj ako „odložené“) služby doručovania. Pri tejto segmentácii sa zohľadňuje, že expresné služby sú rýchlejšie a spoľahlivejšie než štandardné služby, že každá z týchto služieb si vyžaduje odlišnú infraštruktúru a že expresné služby zahŕňajú ďalšie charakteristiky služieb s pridanou hodnotou, ako sú služby sledovania a vyhľadávania, a sú zvyčajne drahšie.
                  
               
                     (16)
                  
                  
                     Komisia v predchádzajúcom rozhodnutí (11) takisto rozlišovala medzi službami vnútroštátneho a medzinárodného doručovania balíkov. Komisia zastávala názor, že služby vnútroštátneho doručovania balíkov poskytujú spoločnosti, ktoré prevádzkujú vnútroštátne distribučné siete, zatiaľ čo medzinárodné doručovanie balíkov pozostáva zo zberu balíkov, ktoré sa majú prepraviť a dodať do zahraničia, a zabezpečujú ho spoločnosti s prístupom do sietí v cieľových krajinách.
                  
               
                     (17)
                  
                  
                     Komisia v predchádzajúcich rozhodnutiach dospela k záveru, že štandardné služby doručovania balíkov koncovým zákazníkom (C2X, t. j. C2C a C2B) a podnikom (B2X, t. j. B2B a B2C) predstavujú odlišné produktové trhy. Poskytovanie služieb koncovým zákazníkom (C2X) a poskytovanie služieb podnikom (B2X) si vyžaduje odlišnú infraštruktúru (a najmä sieť poštových úradov, ktoré sú k dispozícii súkromným zákazníkom) (12).
                  
               
                     (18)
                  
                  
                     Okrem toho Komisia v predchádzajúcich rozhodnutiach dospela k záveru, že dodávky B2B a B2C nie sú zameniteľné. Z hľadiska ponuky si doručovanie B2C vyžaduje hustejšiu sieť, aby sa zásielka dostala k súkromným príjemcom, na rozdiel od prípadu, keď sú príjemcami podniky, ktoré sa často nachádzajú v hustých klastroch. Z toho vyplýva, že ak sú príjemcami podniky, vzdialenosť medzi nimi je kratšia ako vzdialenosť medzi zákazníkmi. Dôsledky, pokiaľ ide o pokrytie sieťou a náklady, môžu byť veľmi významné, a preto sa rozlišuje medzi trhom so službami doručovania balíkov B2B a trhom so službami doručovania balíkov B2C (13).
                  
               
                     (19)
                  
                  
                     Vymedzenie produktového trhu žiadateľom je v súlade s predchádzajúcou praxou Komisie.
                  
               
                     (20)
                  
                  
                     Na základe odôvodnení (15) až (19) možno na účely posúdenia v tomto rozhodnutí a bez toho, aby bolo dotknuté právo hospodárskej súťaže, usúdiť, že relevantnými produktovými trhmi sú:
                     
                                 a)
                              
                              
                                 trh so štandardnými službami vnútroštátneho doručovania balíkov B2C;
                              
                           
                                 b)
                              
                              
                                 trh so štandardnými službami medzinárodného doručovania balíkov B2C.
                              
                           
               3.4.   Vymedzenie relevantného geografického trhu
         
         
                     (21)
                  
                  
                     Počas doterajšej praxe Komisia (14) zastávala názor, že trhy pre doručovanie balíkov B2C, a to bez ohľadu na rozdiel medzi službami vnútroštátneho doručovania a službami medzinárodného doručovania, majú vnútroštátny rozsah. Stanovisko žiadateľa je v súlade s praxou Komisie.
                  
               
                     (22)
                  
                  
                     Vzhľadom na to, že nič nepoukazuje na iný rozsah geografického trhu, Komisia na účely posúdenia v tomto rozhodnutí a bez toho, aby bolo dotknuté právo hospodárskej súťaže, usudzuje, že geografický rozsah služieb vnútroštátneho a medzinárodného doručovania balíkov B2C pokrýva územie Dánska.
                  
               3.5.   Analýza trhu – služby vnútroštátneho doručovania balíkov B2C
         
         
                     (23)
                  
                  
                     Komisia poznamenáva, že podobne ako väčšina členských štátov dánsky trh zaznamenal v posledných rokoch výrazný nárast objemu balíkov, najmä v dôsledku vplyvu elektronického obchodu. Podľa dostupných informácií trhový podiel spoločnosti PostNord klesol v období 2016 – 2018 o […] (15) z […] % z hľadiska hodnoty a […] % z hľadiska objemu na […] % z hľadiska hodnoty (16) a […] % z hľadiska objemu (17).
                  
               
                     (24)
                  
                  
                     Zatiaľ čo trhové podiely spoločnosti PostNord sa počas sledovaného obdobia znížili, podiely konkurentov […] na trhu sa počas sledovaného obdobia zvýšili […]. Od roku 2016 do roku 2018 sa trhové podiely […] konkurenta […] zvýšili z […] % na […] % z hľadiska hodnoty a z […] % na […] % z hľadiska objemu (18). Podobne sa v rovnakom období trhové podiely […] zvýšili z […] % na […] % z hľadiska hodnoty a z […] % na […] % z hľadiska objemu (19). […]. Na základe toho možno predpokladať, že títo konkurenti (t. j. […]) by dokázali vyvinúť značný konkurenčný tlak na spoločnosť PostNord. V tejto súvislosti je dôležité tiež poznamenať, že […] sa podarilo zvýšiť svoj trhový podiel […] v pomerne krátkom čase, čo naznačuje, že […] predstavujú pre spoločnosť PostNord značné konkurenčné obmedzenie.
                  
               
                     (25)
                  
                  
                     Okrem toho Komisia poznamenáva, že v priebehu posledných piatich rokov vstúpili na tento trh noví účastníci: DAO365 a Burd Delivery (20) a za posledné tri roky […].
                  
               
                     (26)
                  
                  
                     Na účely tohto rozhodnutia a bez toho, aby bolo dotknuté právo hospodárskej súťaže, by sa faktory opísané v odôvodneniach 23, 24 a 25 mali považovať za známku toho, že táto činnosť je v Dánsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa teda stanoviť, že smernica 2014/25/EÚ by sa nemala vzťahovať na zákazky, ktorých cieľom je umožniť vykonávanie danej činnosti v Dánsku.
                  
               3.6.   Analýza trhu – služby medzinárodného doručovania balíkov B2C
         
         
                     (27)
                  
                  
                     Komisia poznamenáva, že podobne ako trh so službami vnútroštátneho doručovania balíkov B2C zaznamenal trh so službami medzinárodného doručovania balíkov B2C v posledných rokoch výrazný nárast. Na rozdiel od konkurenčného vývoja pozorovaného na trhu so službami vnútroštátneho doručovania balíkov B2C však podiel spoločnosti PostNord na trhu so službami medzinárodného doručovania balíkov B2C zostáva v posledných troch rokoch pomerne stabilný, a to z hľadiska hodnoty (21) ([…] % v roku 2016, […] % v roku 2017 a […] % v roku 2018) i z hľadiska objemu (22) ([…] % v roku 2016, […] % v roku 2017 a […] % v roku 2018) (23).
                  
               
                     (28)
                  
                  
                     Zároveň sa celkový podiel na trhu […] z hľadiska hodnoty a […] z hľadiska objemu. Na týchto úrovniach nemožno dospieť k záveru, že títo konkurenti by dokázali vyvinúť významný konkurenčný tlak na spoločnosť PostNord, ani k záveru, že situácia na trhu sa môže čoskoro zmeniť vzhľadom na relatívne stabilné trhové podiely spoločnosti PostNord v sledovanom období.
                  
               
                     (29)
                  
                  
                     Žiadateľ tvrdí, že významný podiel služieb medzinárodného doručovania balíkov B2C predstavujú […]. Podľa žiadosti (24) sa zdá, že […].
                  
               
                     (30)
                  
                  
                     Aj pri konzervatívnom prístupe […] je však trhový podiel spoločnosti PostNord z hľadiska objemu stále […]. Keďže […], je nepravdepodobné, že sa situácia v oblasti hospodárskej súťaže v blízkej budúcnosti zmení.
                  
               
                     (31)
                  
                  
                     Žiadateľ uvádza (25), že […]. Takisto naznačuje, že vzhľadom na rastúci trh s elektronickým obchodom v Dánsku a v Európe sa očakáva rast dopytu po medzinárodnom doručovaní balíkov B2C. Napokon žiadateľ 16. marca 2020 informoval Komisiu, že spoločnosť PostNord identifikovala ďalších poskytovateľov služieb medzinárodného doručovania balíkov B2C.
                  
               
                     (32)
                  
                  
                     Žiadateľ však objasnil, že na základe informácií, ktoré poskytla spoločnosť PostNord, niektorí z týchto poskytovateľov (t. j. Prime Cargo, Blue Water, Scan Logistics, GTX Logistics a Link Logistics) neposkytujú služby doručovania balíkov priamo sami, ale namiesto toho ponúkajú logistické riešenia, čo zahŕňa aj predaj služieb distribútorov balíkov, ako je PostNord. Okrem toho sa zdá, že niektorí iní poskytovatelia (t. j. United Broker, Shipmondo a pakke.dk) ponúkajú „konsolidačné služby“, t. j. IT riešenia a platformy. Žiadateľ takisto uznal, že dánsky trh má obmedzený rozsah z hľadiska veľkosti, čo môže obmedziť počet poskytovateľov služieb doručovania balíkov.
                  
               
                     (33)
                  
                  
                     Komisia poznamenáva, že nový konkurent DAO 365 vstúpil na trh so službami medzinárodného doručovania balíkov B2C v roku 2019, no zatiaľ nie sú k dispozícii žiadne údaje, pokiaľ ide o jeho výkonnosť na tomto trhu. Hoci spoločnosti, ako sú spoločnosti uvedené vyššie v odôvodnení 32, môžu predstavovať určité konkurenčné obmedzenie pre spoločnosť PostNord, aj keď samy neposkytujú služby medzinárodného doručovania balíkov B2C, informácie, ktoré poskytol žiadateľ, neumožňujú dospieť k záveru, že je to naozaj tak. Rozsah takéhoto potenciálneho konkurenčného obmedzenia je obzvlášť neistý, pretože, ako sa uvádza vyššie v odôvodnení 27, podiel spoločnosti PostNord na trhu zostáva z hľadiska objemu aj hodnoty v sledovanom období stabilný.
                  
               
                     (34)
                  
                  
                     Vzhľadom na faktory skúmané v odôvodneniach (27) až (33) nemožno dospieť k záveru, že sú služby medzinárodného doručovania balíkov B2C v Dánsku priamo vystavené hospodárskej súťaži. Z toho vyplýva, že smernica 2014/25/EÚ by sa mala naďalej vzťahovať na zákazky, ktorých cieľom je umožniť vykonávanie uvedených činností v Dánsku.
                  
               4.   ZÁVER
         
         
                     (35)
                  
                  
                     Toto rozhodnutie je založené na právnej a skutkovej situácii v období od decembra 2019 do marca 2020, ktorá vyplýva z informácií, ktoré poskytol žiadateľ, a z verejne dostupných informácií (26). Môže sa preskúmať, keby značné zmeny v právnej alebo skutkovej situácii viedli k tomu, že by už neboli splnené podmienky uplatniteľnosti článku 34 smernice 2014/25/EÚ.
                  
               
                     (36)
                  
                  
                     Keďže na služby súvisiace s medzinárodným doručovaním balíkov B2C by sa aj naďalej mala vzťahovať smernica 2014/25/EÚ, pripomína sa, že s verejnými zákazkami vzťahujúcimi sa na viacero činností by sa malo zaobchádzať v súlade s článkom 6 tejto smernice. To znamená, že keď obstarávateľ uskutočňuje „zmiešané“ obstarávanie, teda obstarávanie používané na podporu vykonávania činností vyňatých z uplatňovania smernice 2014/25/EÚ, ako aj činností z nej nevyňatých, musia sa zohľadniť činnosti, na ktoré je zákazka primárne určená. V prípade takéhoto zmiešaného obstarávania, keď je účelom v zásade podporovať činnosti, ktoré nie sú vyňaté, sa majú uplatňovať ustanovenia smernice 2014/25/EÚ. Ak nemožno objektívne určiť, na ktorú činnosť je zákazka primárne určená, má sa zadať v súlade s pravidlami stanovenými v článku 6 ods. 3 smernice 2014/25/EÚ,
                  
               PRIJALA TOTO ROZHODNUTIE:
         
            Článok 1
            Smernica 2014/25/EÚ sa neuplatňuje na zákazky zadávané obstarávateľmi, ktorých cieľom je umožniť, aby sa na území Dánska vykonávali činnosti súvisiace so štandardnými službami vnútroštátneho doručovania balíkov medzi podnikom a koncovým zákazníkom (B2C).
         
         
            Článok 2
            Smernica 2014/25/EÚ sa naďalej uplatňuje na zákazky zadávané obstarávateľmi, ktorých cieľom je umožniť, aby sa na území Dánska vykonávali činnosti súvisiace so štandardnými službami medzinárodného doručovania balíkov B2C.
         
         
            Článok 3
            Toto rozhodnutie je určené Dánskemu kráľovstvu.
         
         
            V Bruseli 27. mája 2020
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. EÚ L 94, 28.3.2014, s. 243.
         
            (2)  Vykonávacie rozhodnutie Komisie (EÚ) 2016/1804 z 10. októbra 2016 o podrobných pravidlách uplatňovania článkov 34 a 35 smernice Európskeho parlamentu a Rady 2014/25/EÚ o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb (Ú. v. EÚ L 275, 12.10.2016, s. 39).
         
            (3)  PostNord AB je názov holdingovej spoločnosti, ktorá vznikla zlúčením dvoch poštových spoločností Posten AB a Post Danmark, ktoré boli oficiálne zlúčené 24. júna 2009. Post Danmark je dcérskym podnikom spoločnosti PostNord, ktorá je usadená a pôsobí v Dánsku.
         
            (4)  Ú. v. EÚ C 64, 27.2.2020, s. 55.
         
            (5)  Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb Spoločenstva a zlepšovaní kvality služieb (Ú. v. ES L 15, 21.1.1998, s. 14).
         
            (6)  Pozri oddiel 4.1 žiadosti a dodatok 1 k žiadosti.
         
            (7)  Vnútroštátny transpozičný akt: Poštový zákon (Lovbekendtgoreste 2017-08-30, nr. 1040 Postlov).
         
            (8)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o fúziách) (Ú. v. EÚ L 24, 29.1.2004, s. 1).
         
            (9)  Rozsudok z 27. apríla 2016, Österreichische Post AG/Komisia, T-463/14, EU:T:2016:243, bod 28.
         
            (10)  Vykonávacie rozhodnutie Komisie 2013/154/EÚ z 22. marca 2013, ktorým sa určité služby v poštovom sektore v Maďarsku vynímajú z uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 86, 26.3.2013, s. 22); M.5152 z 21. apríla 2009 – Posten AB/Post Danmark A/S; M.6570 – UPS/TNT Express z 30. januára 2013 a M.7630 – FedEx/TNT Express z 8. januára 2016.
         
            (11)  Pozri M.5152 – Posten AB/Post Danmark A/S z 21. apríla 2009, body 54 – 57, vec M.6570 – UPS/TNT Express z 30. januára 2013, body 165 – 182, vec M.7630 – FedEx/TNT Express z 8. januára 2016, body 81 – 89. Pozri tiež rozhodnutie Komisie 2009/46/ES z 19. decembra 2008, ktorým sa určité služby v poštovom sektore vo Švédsku vynímajú z uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 19, 23.1.2009, s. 50) a vykonávacie rozhodnutie Komisie 2013/154/EÚ z 22. marca 2013, ktorým sa určité služby v poštovom sektore v Maďarsku vynímajú z uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 86, 26.3.2013, s. 22).
         
            (12)  Pozri M.5152 – Posten AB/Post Danmark A/S z 21. apríla 2009, bod 60; vec AT. 35.141 Deutche Post AG, bod 29; rozhodnutie Komisie 2007/564/ES zo 6. augusta 2007, ktorým sa určité služby v poštovom sektore vo Fínsku okrem Alandských ostrovov vynímajú z uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 215, 18.8.2007, s. 21); rozhodnutie 2009/46/ES a rozhodnutie Komisie 2010/142/EÚ z 3. marca 2010, ktorým sa určité služby v poštovom sektore v Rakúsku vynímajú z uplatňovania smernice Európskeho parlamentu a Rady 2004/17/ES (Ú. v. EÚ L 56, 6.3.2010, s. 8).
         
            (13)  Pozri M.5152 – Posten AB/Post Danmark A/S z 21. apríla 2009, body 61 a 62.
         
            (14)  Vec M.5152 – Posten AB/Post Danmark A/S z 21. apríla 2009, body 64–74.
         
            (15)  […] – dôverné informácie.
         
            (16)  Pozri žiadosť, s. 11, tabuľku 5.
         
            (17)  Pozri žiadosť, s. 11, tabuľku 6.
         
            (18)  Pozri žiadosť, s. 11, tabuľky 5 a 6.
         
            (19)  Pozri žiadosť, s. 11, tabuľky 5 a 6.
         
            (20)  Pozri žiadosť, s. 16, oddiel 5.3.1.
         
            (21)  Pozri žiadosť, s. 12, tabuľku 7.
         
            (22)  Pozri žiadosť, s. 12, tabuľku 8.
         
            (23)  Pozri žiadosť, s. 21, prvý graf.
         
            (24)  Pozri žiadosť, s. 13, odseky 2 a 3.
         
            (25)  Pozri odpoveď žiadateľa z 10. februára 2020 na žiadosť Komisie o informácie z 3. februára 2020, s. 2.
         
            (26)  Pozri „Development of Cross-border E-commerce through Parcel Delivery“ (Rozvoj cezhraničného elektronického obchodu prostredníctvom doručovania balíkov) – štúdia pre Európsku komisiu, Generálne riaditeľstvo pre vnútorný trh, priemysel, podnikanie a MSP, WIK Consult, február 2019; „Annual and Sustainability Report“ (Výročná správa a správa o udržateľnosti), 2018, PostNord; „Main Developments in the Postal Sector (2013-2016)“ [Hlavný vývoj v sektore poštových služieb (2013 – 2016)] – štúdia pre Európsku komisiu, Generálne riaditeľstvo pre vnútorný trh, priemysel, podnikanie a MSP, Copenhagen Economics, júl 2018.